b'\n_START_ARTICLE_\nLouis Paulsen\n_START_SECTION_\nLiv og karriere\n_START_PARAGRAPH_\nPaulsen ble f\xc3\xb8dt inn i en sjakkinteressert familie. Ogs\xc3\xa5 broren Wilfried (1828\xe2\x80\x931901) var en mesterspiller, men han valgte \xc3\xa5 konsentrere seg om \xc3\xa5 drive familieg\xc3\xa5rden og deltok lite i turneringer de siste \xc3\xa5rtiene av sitt liv._NEWLINE_Mellom 1854 og 1860 oppholdt Louis Paulsen seg i USA der han vakte der oppsikt i sjakk-kretser. I en turnering i New York 1857 kom han p\xc3\xa5 andreplass, bare sl\xc3\xa5tt av verdens beste sjakkspiller p\xc3\xa5 denne tida, Paul Morphy. B\xc3\xa5de Paulsen og Morphy imponerte stort ved \xc3\xa5 v\xc3\xa6re i stand til \xc3\xa5 spille ti blindsjakkpartier simultant uten \xc3\xa5 gj\xc3\xb8re st\xc3\xb8rre feil._NEWLINE_Tilbake i Europa vant Paulsen Westdeutsche Schachbunds mesterskap i \xc3\xa5rene 1871, 1878 og 1880, og Mitteldeutsche Schachbunds mesterskap i Leipzig 1877 foran Adolf Anderssen og Johannes Zukertort. I den internasjonale turneringen i Leipzig 1879 (\xc2\xab1. DSB-Kongress\xc2\xbb) kom Paulsen p\xc3\xa5 andreplass bak Berthold Englisch.  _NEWLINE_I tvekamper beseiret Paulsen sterke spillere som Ignaz von Kolisch i London 1861, Max Lange i Leipzig 1864, Gustav Richard Ludwig Neumann i Berlin 1864 og Adolf Anderssen i Leipzig med 5,5:4,5 (+5-4=1) i 1876 og samme sted \xc3\xa5ret etter med 5,5:3,5 (+5-3=1). I en langt tidligere match, avholdt i London 1862, spilte Paulsen og Anderssen uavgjort 4:4 (+3-3=2)._NEWLINE_Chessmetrics har beregnet at Louis Paulsen n\xc3\xa5dde sitt h\xc3\xb8yeste historiske Elo-tall p\xc3\xa5 2710 i oktober 1862 og var verdens beste sjakkspiller i tilsammen 39 m\xc3\xa5neder mellom 1862 og 1878.\n_START_SECTION_\nSpillestil og etterm\xc3\xa6le\n_START_PARAGRAPH_\nPaulsen inns\xc3\xa5 tidlig at selv det mest briljante angrep kunne avverges med et korrekt forsvar. I den tidsriktige \xc2\xabromantiske sjakk\xc3\xa6raen\xc2\xbb var spillestil viktig, det skulle vinnes ved hjelp av dristige angrep, snedige kombinasjoner, spektakul\xc3\xa6re ofre og et dynamisk spill. Paulsens forsiktige spillestil var i utakt med tidens sjakkmote, og dette er en sannsynlig grunn til at Adolf Anderssen var langt mer kjent til tross for at Paulsen viste seg som den sterkeste i oppgj\xc3\xb8rene dem i mellom. _NEWLINE_Wilhelm Steinitz skrev at han hadde uttrykt seg sv\xc3\xa6rt negativt om Paulsens spillestil overfor Anderssen og Kolisch da han traff dem under turneringen i London 1862, men at han revurderte synet sitt da det det viste seg at begge to forsvarte Paulsen. Steinitz skrev i 1890 at Anderssen og Paulsen lenge var de egentlige l\xc3\xa6rerne hans, og understreket at Paulsens spillestil hadde f\xc3\xa5tt ham til \xc3\xa5 forst\xc3\xa5 at angrep og forsvar har samme status.  Videre beskrev han Paulsen som en framst\xc3\xa5ende pion\xc3\xa9r i den moderne sjakkskolen: \xc2\xabPaulsen var den f\xc3\xb8rste som pekte p\xc3\xa5 det faktum at l\xc3\xb8perparet er overlegen mot l\xc3\xb8per og springer eller mot to springere.\xc2\xbb_NEWLINE_Den senere sjakkmesteren Aaron Nimzowitsch holdt Paulsen for en av de seks beste defensive spillerne i verden. _NEWLINE_Louis og Wilfried Paulsen utforsket det som har f\xc3\xa5tt navnene Paulsenvarianten (B40 til B43) i siciliansk forsvar og Paulsenangrepet i fransk forsvar. Av Paulsens andre bidrag til \xc3\xa5pningsteorien er dragevarianten i siciliansk,  og Paulsenforsvaret i Wienerpartiet.'